**КОНКУРС**

**за избор наставника немачког језика ради учешћа на стручном усавршавању у Гарсу на Ину, СР Немачка, у периоду од 20. – 24. јула 2020. године**

На основу билатералног споразума о срадањи између Републике Србије и немачке покрајине Баварске, потписаног у марту 2018. године на седници Заједничке владине комисије Републике Србије и покрајине Баварске, Министарство просвете, науке и технолошког развоја Републике Србије објављује конкурс за учешће на стручном усавршавању за осам (8) наставника немачког језика.

Семинар је подржан и финансиран од стране Министарства за наставу и културу немачке покрајине Баварске. Организатор семинара је Академија за стручно усавршавање наставника из Дилингена, а биће реализован у Институту за стручно усавршавање наставника у Гарсу на Ину.

Осам (8) наставника немачког језика из Републике Србије боравиће у Институту за стручно усавршавање наставника у Гарсу на Ину од 20. до 24. јула 2020. године и учествовати на семинару о методици и дидактици наставе страног језика и актуелним друштвеним и културним темама.

Трошкови учешћа на семинару, смештај и исхрана, биће финансирани од стране немачке покрајине Баварска.

Путне трошкове одласка и повратка до места одржавања семинара сносе сами учесници.

Наставник, који жели да конкурише за учешће на овом стручном усавршавању у СР Немачкој, мора да испуњава следеће услове:

1. да је дипломирани професор немачког језика;
2. да је запослен на неодређено или одређено време у основној или средњој школи чији је оснивач Република Србија, АП Војводина или јединица локалне самоуправе;
3. да у последњих десет година није учествовао на стручном усавршавању које је у иностранству организовало Министарство просвете, науке и технолошког развоја;
4. да учествује у реализацији следећих активности: пројекти, такмичења, иновације у настави, радови из области методике наставе немачког језика, рад са одељењима у којима се део наставе изводи на немачком језику, интезивна настава немачког језика, рано учење немачког језика и сл.

Наставници који конкуришу обавезни су да уз своје пријаве доставе:

1. попуњену пријаву (ОБРАЗАЦ 1);
2. документацију којом се доказује испуњеност услова тачке 1 из Конкурса (копија дипломе);
3. потврду да су у неодређеном/одређеном радном односу у школи (издаје школа);
4. потписану изјаву о преузимању трошкова пута од стране самог учесника (потписује наставник) (ОБРАЗАЦ 2);

При рангирању кандидата примењиваће се следећи критеријуми:

1. ангажовање на неодређено време;
2. лиценца за рад у школи;
3. проценат радног времена у настави немачког језика;
4. године стажа;
5. радови из области методике наставе немачког језика, пројекти, награде, освојена места на такмичењима;

Уколико се на Конкурс не јави довољан број кандидата који су запослени на неодређено време, могу се изабрати кандидати који су ангажовани на одређено време.

Обавезе изабраних кандидата:

1. да за време семинара активно учествују у свим планираним активностима;
2. да по заврештку семинара, са циљем хоризонталног стручног усавршавања, представе програм семинара на наставничком или стручном већу, или одрже угледни час на коме ће применити методичко-дидактичке поступке презентоване на семинару и доказ о томе доставе министарству.

**Рок за подношење пријава је 30. март 2020. године.**

Непотпуне и неблаговремене пријаве неће бити разматране.

Министарство просвете, науке и технолошког развоја, ће у року од 10 радних дана по истеку конкурсног рока, донети одлуку о избору кандидата.

У року од 5 дана након избора, кандидати који су поднели документацију на Конкурс биће обавештени о резултатима избора за учешће на стручном усавршавању у Гарсу на Ину.

Министарство просвете, науке и технолошког развоја ће доставити списак изабраних кандидата Академији за стручно усавршавање наставника у Дилингену који ће надаље обављати комуникацију за изабраним наставницима.

**Скениране пријаве и конкурсна документација се шаљу електронском поштом на адресу:**

biljana.bukinac@mpn.gov.rs